題李粹伯晦菴
作者：曾協
朝代：宋

paragraphs: 天道有消息，物理兼屈伸。
鳥匿定將擊，龍蟄以存身。
卷舒雖不同，爲用常相因。
老聃晞髮時，恝然似非人。
肢體尚可墮，外物真埃塵。
信知猶龍姿，涵養知幾春。
寂寥千載下，裔孫豈其倫。
磊落感意氣，崢嶸富精神。
廼以晦自居，悠然返天真。
漁樵欲爭席，鷗鳥行相親。
形諜不可掩，眉端已津津。
風雲一朝便，垂天起潜鱗。